ഉപനിഷത്തുകൾ/കുണ്ഡികോപനിഷദ്
കുണ്ഡികോപനിഷത്
 
കുണ്ഡികോപനിഷത്ഖ്യാതപരിവ്രാജകസന്തതിഃ | 
യത്ര വിശ്രാന്തിമഗമത്തദ്രാമപദമാശ്രയേ || 
ഓം ആപ്യായന്തു മമാംഗാനി വാക്പ്രാണശ്ചക്ഷുഃ
ശ്രോത്രമഥോ ബലമിന്ദ്രിയാണി ച || സർവാണി സർവം
ബ്രഹ്മോപനിഷദം മാഹം ബ്രഹ്മ നിരാകുര്യാം
മാ മാ ബ്രഹ്മ നിരാകരോദനിരാകരണമസ്ത്വനിരാകരണം
മേസ്തു തദാത്മനി നിരതേ യ ഉപനിഷത്സു ധർമാസ്തേ മയി
സന്തു തേ മയി സന്തു || ഓം ശാന്തിഃ ശാന്തിഃ ശാന്തിഃ || 
ഹരിഃ ഓം
ബ്രഹ്മചര്യാശ്രമേ ക്ഷീണേ ഗുരുശുശ്രൂഷണേ  രതഃ | 
വേദാനധീത്യാനുജ്ഞാത ഉച്യതേ ഗുരുണാശ്രമീ || 1|| 
ദാരമാഹൃത്യ സദൃശമഗ്നിമാധായ ശക്തിതഃ | 
ബ്രാഹ്മീമിഷ്ടിം യജേത്താസാമഹോരാത്രേണ നിർവപേത് || 2|| 
സംവിഭജ്യ സുതാനർഥേ ഗ്രാമ്യകാമാന്വിസൃജ്യ ച | 
സഞ്ചരന്വനമാർഗേണ ശുചൗ ദേശേ പരിഭ്രമൻ || 3|| 
വായുഭക്ഷോഽംബുഭക്ഷോ വാ വിഹിതൈഃ കന്ദമൂലകൈഃ | 
സ്വശരീരേ സമാപ്യാഥ പൃഥിവ്യാം നാശ്രു പാതയേത് || 4|| 
സഹ തേനൈവ പുരുഷഃ കഥം സംന്യസ്ത ഉച്യതേ | 
സനാമധേയോ യസ്മിംസ്തു കഥം സംന്യസ്ത ഉച്യതേ || 5|| 
തസ്മാത്ഫലവിശുദ്ധാംഗീ സംന്യാസം സംഹിതാത്മനാം | 
അഗ്നിവർണം വിനിഷ്ക്രമ്യ വാനപ്രസ്ഥം പ്രപദ്യതേ || 6|| 
ലോകവദ്ഭാര്യയാസക്തോ വനം ഗച്ഛതി സംയതഃ | 
സന്ത്യക്ത്വാ സംസൃതിസുഖമനുതിഷ്ഠതി കിം മുധാ || 7|| 
കിംവാ ദുഃഖമനുസ്മൃത്യ ഭോഗാംസ്ത്യജതി ചോച്ഛ്രിതാൻ | 
ഗർഭവാസഭയാദ്ഭീതഃ ശീതോഷ്ണാഭ്യാം തഥൈവ ച || 8|| 
ഗുഹ്യം പ്രവേഷ്ടുമിച്ഛാമി പരം പദമനാമയമിതി | 
സംന്യസ്യാഗ്നിമപുനരാവർതനം യന്മൃത്യുർജായമാവഹമിതി || 
അഥാധ്യാത്മമന്ത്രാഞ്ജപേത് |  ദീക്ഷാമുപേയാത്കാഷായവാസാഃ | 
കക്ഷോപസ്ഥലോമാനി വർജയേത് |  ഊർധ്വബാഹുർവിമുക്തമാർഗോ ഭവതി | 
അനികേതശ്ചരേഭിക്ഷാശീ |  നിദിധ്യാസനം ദധ്യാത് |  പവിത്രം
ധാരയേജ്ജന്തുസംരക്ഷണാർഥം |  തദപി ശ്ലോകാ ഭവന്തി | 
കുണ്ഡികാം ചമകം ശിക്യം ത്രിവിഷ്ടപമുപാനഹൗ | 
ശീതോപഘാതിനീം കന്യാം കൗപീനാച്ഛാദനം തഥാ || 9|| 
പവിത്രം സ്നാനശാടീം ച ഉത്തരാസംഗമേവ ച | 
അതോഽതിരിക്തം യത്കിഞ്ചിത്സർവം തദ്വർജയേദ്യതിഃ || 10|| 
നദീപുലിനശായീ സ്യാദ്ദേവാഗാരേഷു ബാഹ്യതഃ | 
നാത്യർഥം സുഖദുഃഖാഭ്യാം ശരീരമുപതാപയേത് || 11|| 
സ്നാനം പാനം തഥാ ശൗചമദ്ഭിഃ പൂതാഭിരാചിരേത് | 
സ്തൂയമാനോ ന തുഷ്യേത നിന്ദിതോ ന ശപേത്പരാൻ || 12|| 
ഭിക്ഷാദിവൈദലം പാത്രം സ്നാനദ്രവ്യമവാരിതം | 
ഏവം വൃത്തിമുപാസീനോ യതേന്ദ്രിയോ ജപേത്സദാ || 13|| 
വിശ്വായ മനുസംയോഗം മനസാ ഭാവയേത്സുധീഃ | 
ആകാശാദ്വായുർവായോർജ്യോതിർജ്യോതിഷ ആപോഽദ്ഭ്യഃ പൃഥിവീ | 
ഏഷാം ഭൂതാനാം ബ്രഹ്മ പ്രപദ്യേ |  അജരമമരമക്ഷരമവ്യയം പ്രപദ്യേ | 
മയ്യഖണ്ഡസുഖാംഭോധൗ ബഹുധാ വിശ്വവീചയഃ | 
ഉത്പദ്യന്തേ വിലീയന്തേ മായാമാരുതവിഭ്രമാത് || 14|| 
ന മേ ദേഹേന സംബന്ധോ മേഘേനേവ വിഹായസഃ | 
അതഃ കുതോ മേ തദ്ധർമാ ജാഗ്രത്സ്വപ്നസുഷുപ്തിഷു || 15|| 
ആകാശവത്കൽപവിദൂരഗോഹ- 
   മാദിത്യവദ്ഭാസ്യവിലക്ഷണോഽഹം | 
അഹാര്യവന്നിത്യവിനിശ്ചലോഽഹ- 
   മംബോധിവത്പാരവിവർജിതോഽഹം || 16|| 
നാരായണോഽഹം നരകാന്തകോഽഹം
   പുരാന്തകോഽഹം പുരുഷോഽഹമീശഃ | 
അഖണ്ഡബോധോഽഹമശേഷസാക്ഷീ
   നിരീശ്വരോഽഹം നിരഹം ച നിർമമഃ || 17|| 
തദഭ്യാസേന പ്രാണാപാനൗ സംയമ്യ തത്ര ശ്ലോകാ ഭവന്തി || 
വൃഷണാപാനയോർമധ്യേ പാണീ ആസ്ഥായ സംശ്രയേത് | 
സന്ദശ്യ ശനകൈർജിഹ്വാം യവമാത്രേ വിനിർഗതാം || 18|| 
മാഷമാത്രാം തഥാ ദൃഷ്ടിം ശ്രോത്രേ സ്ഥാപ്യ തഥാ ഭുവി | 
ശ്രവണേ നാസികേ ഗന്ധാ യതഃ സ്വം ന ച സംശ്രയേത് || 19|| 
അഥ ശൈവപദം യത്ര തദ്ബ്രഹ്മ ബ്രഹ്മ തത്പരം | 
തദഭ്യാസേന ലഭ്യേത പൂർവജന്മാർജിതാത്മനാം || 20|| 
സംഭൂതൈർവായുസംശ്രാവൈർഹൃദയം തപ ഉച്യതേ | 
ഊർധ്വം പ്രപദ്യതേ ദേഹാദ്ഭിത്ത്വാ മൂർധാനമവ്യയം || 21|| 
സ്വദേഹസ്യ തു മൂർധാനം യേ പ്രാപ്യ പരമാം ഗതിം | 
ഭൂയസ്തേ ന നിവർതന്തേ പരാവരവിദോ ജനാഃ || 22|| 
ന സാക്ഷിണം സാക്ഷ്യധർമാഃ സംസ്പൃശന്തി വിലക്ഷണം | 
അവികാരമുദാസീനം ഗൃഹധർമാഃ പ്രദീപവത് || 23|| 
ജലേ വാപി സ്ഥലേ വാപി ലുഠത്വേഷ ജഡാത്മകഃ | 
നാഹം വിലിപ്യേ തദ്ധർമൈർഘടധർമൈർനഭോ യഥാ || 24|| 
നിഷ്ക്രിയോഽസ്മ്യവികാരോഽസ്മി നിഷ്കലോഽസ്മി നിരാകൃതിഃ | 
നിർവികൽപോഽസ്മി നിത്യോഽസ്മി നിരാലംബോഽസ്മി നിർദ്വയഃ || 25|| 
സർവാത്മകോഽഹം സർവോഽഹം സർവാതീതോഽഹമദ്വയഃ | 
കേവലാഖണ്ഡബോധോഽഹം സ്വാനന്ദോഽഹം നിരന്തരഃ || 26|| 
സ്വമേവ സർവതഃ പശ്യന്മന്യമാനഃ സ്വമദ്വയം | 
സ്വാനന്ദമനുഭുഞ്ജാനോ നിർവികൽപോ ഭവാമ്യഹം || 27|| 
ഗച്ഛംസ്തിഷ്ഠന്നുപവിശഞ്ഛയാനോ വാന്യഥാപി വാ | 
യഥേച്ഛയാ വസേദ്വിദ്വാനാത്മാരാമഃ സദാ മുനിഃ || 28|| ഇത്യുപനിഷത് || 
ഓം ആപ്യായന്തു മമാംഗാനി വാക്പ്രാണശ്ചക്ഷുഃ
ശ്രോത്രമഥോ ബലമിന്ദ്രിയാണി ച || സർവാണി സർവം
ബ്രഹ്മോപനിഷദം മാഹം ബ്രഹ്മ നിരാകുര്യാം
മാ മാ ബ്രഹ്മ നിരാകരോദനിരാകരണമസ്ത്വനിരാകരണം
മേസ്തു തദാത്മനി നിരതേ യ ഉപനിഷത്സു ധർമാസ്തേ മയി
സന്തു തേ മയി സന്തു || ഓം ശാന്തിഃ ശാന്തിഃ ശാന്തിഃ || 
ഹരിഃ ഓം തത്സത് || 
ഇതി കുണ്ഡികോപനിഷത്സമാപ്താ ||
ഉപനിഷത്തുകൾ